1. ปัจจัยความเสี่ยง

  1.1 ความเสี่ยงจากการถูกบอกเลิกสัญญาแฟรนไชส์กับทางบริษัท แอดวานซ์ อินโฟร์ เซอร์วิส
  จำกัด (มหาชน)

บริษัทได้รับสิทธิในการจำหน่ายสินค้าและให้บริการต่างๆ
ภายใต้เครื่องหมายการค้าและชื่อทางการค้าว่า เทเลวิซ จาก บริษัท แอดวานซ์ อินโฟร์ เซอร์วิส
จำกัด (มหาชน) (“AIS”) ทั้งนี้
เงื่อนไขในสัญญาให้สิทธิระบุว่าคู่สัญญาทั้งสองฝ่ายมีสิทธิที่จะเลิกสัญญาหากเกิดเหตุการณ์ตามที่กำหนดไว้ในสัญญาให้สิทธิ
หรือคู่สัญญาฝ่ายใดฝ่ายหนึ่งสามารถบอกเลิกสัญญาโดยทำเป็นหนังสือส่งให้คู่สัญญาอีกฝ่ายหนึ่งทราบล่วงหน้าเป็นเวลาไม่น้อยกว่า
60 วัน ปัจจุบัน บริษัทได้รับสิทธิในการเปิดร้านเทเลวิซจำนวน 21 สาขา
ซึ่งสัดส่วนรายได้จากร้านเทเลวิซคิดเป็นร้อยละ 24.00 และร้อยละ 22.19 ของรายได้รวมในปี
2547- 2548 ตามลำดับ ดังนั้น หากบริษัทถูกบอกเลิกสัญญาให้สิทธิจาก AIS
ในการดำเนินธุรกิจร้านเทเลวิซ อาจทำให้รายได้ของบริษัทลดลง อย่างไรก็ตาม
จากการที่สถานที่ตั้งสาขาเทเลวิซของบริษัทส่วนใหญ่อยู่ใน Prime Area ดังนั้น
ถึงแม้จะถูกยกเลิกสัญญาให้สิทธิดังกล่าว บริษัทก็สามารถเปิดดำเนินการร้านค้าดังกล่าวในชื่อร้าน
TWZ Shop เพื่อจำหน่ายสินค้าและให้บริการได้โดยทันที นอกจากนี้
โครงสร้างรายได้ส่วนใหญ่ของบริษัทคิดเป็นร้อยละ 69.54
ของรายได้รวมเป็นรายได้จากการขายส่งสินค้า
ทำให้ผลกระทบที่อาจเกิดขึ้นจากการถูกบอกเลิกสัญญาให้สิทธิส่งผลต่อผลประกอบ
การของบริษัทไม่มากนัก

การที่ธุรกิจของบริษัทมีส่วนในการเกื้อหนุนธุรกิจของ AIS มาโดยตลอด
โดยบริษัทจำหน่ายซิมการ์ดและบัตรเติมเงินเฉพาะในเครือข่ายของ AIS
รวมทั้งบริษัทมีการซื้อ/ขายโทรศัพท์เคลื่อนที่ และอุปกรณ์เสริมจากผู้ผลิตโทรศัพท์เคลื่อนที่
ผู้จัดจำหน่าย และ/หรือผู้จำหน่ายรายอื่นนอกเหนือจากบริษัทในเครือของ AIS
และเปิดร้านจำหน่ายโทรศัพท์เคลื่อนที่ และ/หรืออุปกรณ์เสริม ในชื่ออื่นๆ เช่น TWZ Shop M Shop
Nokia Shop ตามที่บริษัทได้แจ้งให้ AIS ทราบ
โดยธุรกิจดังกล่าวของบริษัทเป็นการเพิ่มยอดจำหน่ายซิมการ์ดและบัตรเติมเงินในเครือข่าย AIS
ให้เพิ่มมากขึ้น นอกจากนี้สาขาร้านเทเลวิซของบริษัทยังได้รับรางวัลต่างๆจาก AIS มากว่า 10
ปีติดต่อกัน รวมทั้งบริษัทเป็นผู้ประกอบการที่มีร้านเทเลวิซมากที่สุดในประเทศไทย
ทำให้มีโอกาสน้อยมากที่บริษัทจะถูกบอกเลิกสัญญาจาก AIS
และผู้บริหารเชื่อมั่นว่าการประกอบธุรกิจของบริษัทจะได้รับการสนับสนุนเป็นอย่างดีจาก AIS
อย่างต่อเนื่องต่อไป

2.  ความเสี่ยงจากการดำเนินธุรกิจในการจำหน่ายซิมการ์ดและบัตรเติมเงินของผู้ให้บริการโทรศัพท์เคลื่อนที่เพียงรายเดียว

ปัจจุบัน บริษัทจำหน่ายเฉพาะซิมการ์ดของระบบ Digital GSM Advance และระบบ DIgital
GSM 1800 และ ผลิตภัณฑ์ 1-2-Call! ซึ่งดำเนินการโดย บริษัท แอดวานซ์ อินโฟร์ เซอร์วิส
จำกัด (มหาชน) (“AIS”) เท่านั้น โดยมีขอบเขตการกระจายสินค้าในเขตพื้นที่สาขาเทเลวิซทั้ง
21 สาขาของบริษัท โดยบริษัทมีสัดส่วนรายได้จากการขายซิมการ์ดและบัตรเติมเงินคิดเป็นร้อยละ
19.44 ของรายได้รวมในปี 2548 ดังนั้น
บริษัทจึงอาจมีความเสี่ยงจากการพึ่งพิงผู้ให้บริการโทรศัพท์เคลื่อนที่รายดังกล่าว
นอกจากนี้บริษัทอาจมีความเสี่ยงในเรื่องของการแข่งขันจากผู้ให้บริการรายอื่น เช่น บริษัท โทเทิ่ล
แอ็คเซ็ส คอมมูนิเคชั่น จำกัด (มหาชน) บริษัท ที เอ ออเรนจ์ จำกัด
หรือผู้ประกอบการรายใหม่ที่เข้าสู่ตลาด
ซึ่งอาจส่งผลให้ส่วนแบ่งทางการตลาดของผู้ให้บริการรายดังกล่าวลดลง
และส่งผลกระทบต่อยอดการขายของบริษัทในที่สุด

เนื่องจาก AIS เป็นผู้ประกอบการโทรศัพท์เคลื่อนที่ (Operator) รายใหญ่ที่สุดในประเทศไทย
โดยในปี 2548 มีส่วนแบ่งการตลาดร้อยละ 54 นอกจากนี้ AIS
ยังมีแผนการลงทุนในการขยายเครือข่ายการให้บริการที่ครอบคลุมในหลายพื้นที่อย่างต่อเนื่อง
รวมทั้งมีการจัดกิจกรรมส่งเสริมการขายและการประชาสัมพันธ์อย่างสม่ำเสมอ ซึ่งจะส่งผลทำให้
AIS
สามารถรักษารวมทั้งเพิ่มส่วนแบ่งทางการตลาดได้อย่างต่อเนื่องอันจะช่วยให้ยอดจำหน่ายซิมการ์ด
และผลิตภัณฑ์ 1-2-Call! ของบริษัทเพิ่มขึ้นตามไปด้วย
ทำให้บริษัทมีความมั่นใจในการร่วมธุรกิจกับผู้ให้บริการรายดังกล่าวต่อไป

  1.3 ความเสี่ยงจากการพึ่งพิงผู้จำหน่ายสินค้ารายใหญ่

เนื่องจากผู้จัดจำหน่ายแต่ละรายจะได้รับสิทธิในการจำหน่ายโทรศัพท์เคลื่อนที่เฉพาะบางยี่ห้อและบางรุ่นเท่านั้น
ดังนั้นเพื่อให้บริษัทมีสินค้าจำหน่ายได้ครบทุกร่น ทุกยี่ห้อ บริษัทจึงมีการสั่งซื้อจากผู้จำหน่ายหลายราย
โดยการสั่งซื้อสินค้าของบริษัทจากผู้จัดจำหน่ายแต่ละรายและในแต่ละช่วงเวลาจะขึ้นอยู่กับยี่ห้อและรุ่นของโทรศัพท์เคลื่อนที่ที่เป็นที่นิยม
ส่วนลดจากการซื้อสินค้าปริมาณมาก (Volume Discount) รวมทั้งข้อเสนอต่างๆ จากผู้จัดจำหน่าย
เช่น จำนวนเครื่องที่จะได้รับการจัดสรร เป็นต้น โดยในปี 2548
บริษัทมีการซื้อจากผู้จัดจำหน่ายรายใหญ่รายอื่นจำนวน 2 ราย คิดเป็นร้อยละ 34.04 และร้อยละ
19.75 ของมูลค่าการซื้อโทรศัพท์เคลื่อนที่ทั้งหมดของบริษัท

อย่างไรก็ตาม บริษัทตระหนักถึงความเสี่ยงจากการพึ่งพิงผู้จัดจำหน่ายสินค้ารายใหญ่หรือน้อยราย
บริษัทยังคงรักษาความสัมพันธ์อันดีกับผู้จัดจำหน่ายรายอื่นอย่างต่อเนื่อง
โดยมีการกระจายการสั่งซื้อโทรศัพท์เคลื่อนที่ไปยังผู้จัดจําหน่ายรายอื่น นอกจากนี้
ปัจจุบันบริษัทได้รับการแต่งตั้งเป็นผู้จัดจำหน่ายโทรศัพท์เคลื่อนที่บางรุ่นจากผู้ผลิตโทรศัพท์เคลื่อนที่ชั้นนำทั้ง
Sony Ericsson และ BenQ/Siemens รวมทั้งได้รับการแต่งตั้งเป็นผู้จัดจำหน่ายโทรศัพท์เคลื่อนที่
Dmobo ซึ่งเป็นโทรศัพท์เคลื่อนที่ของ Disney เพียงรายเดียวในประเทศไทย
นอกจากนี้ยังมีการซื้อโทรศัพท์เคลื่อนที่จากต่างประเทศ เข้ามาจำหน่ายโดยใช้ยี่ห้อ “TWZ”
ในการทำตลาด ซึ่งจะยิ่งส่งผลทำให้บริษัทมีต้นทุนสินค้าที่ต่ำลง
มีสินค้าที่ทันสมัยตรงกับความต้องการของลูกค้าเพิ่มมากขึ้น
และลดการพึ่งพิงผู้จัดจำหน่ายสินค้ารายใหญ่หรือน้อยราย

  1.4 ความเสี่ยงจากอัตราแลกเปลี่ยน

บริษัทเริ่มนำเข้าเครื่องโทรศัพท์เคลื่อนที่และอุปกรณ์เสริมจากต่างประเทศ ในปี 2547
โดยชำระเป็นเงินสกุลเหรียญสหรัฐ คิดเป็นจำนวน 8.98 เหรียญสหรัฐ หรือคิดเป็นร้อยละ 20.36
ของมูลค่าการสั่งซื้อสินค้ารวม
ทำให้บริษัทอาจมีความเสี่ยงจากอัตราแลกเปลี่ยนจากการที่บริษัทต้องชำระค่าสินค้า
ในขณะที่บริษัทมีรายได้ทั้งหมดเป็นเงินบาท
บริษัทจึงทำสัญญาซื้อขายเงินตราต่างประเทศล่วงหน้าทั้งจำนวนเพื่อใช้ในการชำระค่าสินค้าที่บริษัทสั่งซื้อ
ซึ่งจะทำให้บริษัททราบต้นทุนที่แน่นอนของสินค้า อย่างไรก็ตาม ในปี 2548
บริษัทนำเข้าเครื่องโทรศัพท์เคลื่อนที่จากต่างประเทศลดน้อยลง คิดเป็นจำนวน 5.66
ล้านเหรียญสหรัฐ หรือคิดเป็นร้อยละ 8.22 ของมูลค่าการสั่งซื้อสินค้ารวม
เนื่องจากบริษัทสามารถซื้อโทรศัพท์เคลื่อนที่บางส่วนจากบริษัทในเครือของผู้ผลิตโทรศัพท์เคลื่อนที่ที่อยู่ในประเทศไทยทั้ง
Sony Ericsson และ BenQ/Siemens แทนการนำเข้าจากต่างประเทศ

1.5 ความเสี่ยงจากการล้าสมัยของสินค้า

โทรศัพท์เคลื่อนที่เป็นผลิตภัณฑ์ที่มีการเปลี่ยนแปลงเทคโนโลยีอย่างรวดเร็ว
ผู้ผลิตจึงต้องทำการพัฒนาและออกสินค้ารุ่นใหม่ๆ ให้ตรงกับความต้องการของลูกค้าอยู่ตลอดเวลา
บริษัทจึงอาจประสบปัญหาในเรื่องสินค้าที่มีอยู่อาจเสื่อมความนิยมและล้าสมัย
ทำให้บริษัทไม่สามารถจำหน่ายสินค้าดังกล่าวได้
บริษัทจึงอาจมีความจำเป็นที่จะต้องปรับลดราคาขายของสินค้ารุ่นดังกล่าวเพื่อให้ทันกับตลาดและสามารถแข่งขันได้

จากการที่ผู้บริหารของบริษัทประกอบธุรกิจจำหน่ายโทรศัพท์เคลื่อนที่มาเป็นระยะเวลานานกว่า 15 ปี
ทำให้มีความเข้าใจถึงภาวะอุตสาหกรรมโทรศัพท์เคลื่อนที่เป็นอย่างดี
ผู้บริหารของบริษัทจึงให้ความสำคัญในการคัดเลือกยี่ห้อและรุ่นของสินค้าที่จะนำมาจำหน่ายอย่างระมัดระวัง
โดยบริษัทมีฝ่ายพัฒนาธุรกิจ (Business Development)
ที่จะทำการสำรวจความคิดเห็นและความต้องการของลูกค้าทั้งตัวแทนจำหน่ายและผู้บริโภคอย่างสม่ำเสมอ
ในขณะเดียวกันบริษัทยังได้รับข้อมูลข่าวสารต่างๆ เกี่ยวกับสินค้าใหม่ๆ แนวโน้ม
หรือเทคโนโลยีต่างๆ
ของโทรศัพท์เคลื่อนที่จากผู้ผลิตโทรศัพท์เคลื่อนที่ชั้นนำที่บริษัทได้รับการแต่งตั้งเป็นผู้จัดจำหน่ายอีกด้วย
ส่งผลทำให้บริษัทสามารถคัดสรรสินค้าได้ตรงกับความต้องการของผู้บริโภคมากที่สุด

ในขณะเดียวกัน บริษัทก็มีการบริหารสินค้าคงคลังอย่างมีประสิทธิภาพ ด้วยระบบ Inventory
Online ที่เชื่อมโยงข้อมูลสินค้าคงคลังของทุกสาขา สามารถตรวจเช็คสินค้าคงคลังได้ในทันที
ประกอบกับการที่บริษัทมีช่องทางการขายผ่านตัวแทนจำหน่าย
ส่งผลทำให้บริษัทสามารถระบายสินค้าได้รวดเร็วก่อนที่สินค้าที่มีอยู่จะเสื่อมความนิยม นอกจากนี้
ในกรณีที่ผู้ผลิตโทรศัพท์เคลื่อนที่ทั้ง Sony Ericsson และ BenQ/Siemens
รวมทั้งผู้จัดจำหน่ายรายใหญ่ที่บริษัทเป็นตัวแทนจำหน่ายให้
ทำการปรับลดราคาโทรศัพท์เคลื่อนที่เพื่อที่จะสามารถแข่งขันในตลาดได้
บริษัทจะได้รับค่าชดเชยการปรับราคาตามรุ่น เงื่อนไขและตามเวลาที่ตกลงจากผู้ผลิต
และ/หรือผู้จัดจำหน่ายรายดังกล่าวอีกด้วย (รายละเอียดในหัวข้อ 3.2.3 นโยบายราคา)

1.6 ความเสี่ยงจากการที่มีจำนวนคู่แข่งเพิ่มมากขึ้น

การเจริญเติบโตอย่างรวดเร็วของธุรกิจจำหน่ายโทรศัพท์เคลื่อนที่และอุปกรณ์เสริมต่างๆ
รวมทั้งการเปลี่ยนแปลงที่สำคัญของอุตสาหกรรมการโทรศัพท์เคลื่อนที่ในช่วงต้นปี 2545 คือ
การปลดล็อกอีมี่
ทำให้การจัดหาตัวเครื่องโทรศัพท์เคลื่อนที่ไม่จำเป็นต้องพึ่งพิงสินค้าจากผู้ให้บริการโทรศัพท์เคลื่อนที่เพียงอย่างเดียว
สาเหตุดังกล่าวทำให้ผู้ประกอบการรายย่อยเข้ามาทำธุรกิจเพิ่มมากขึ้น
ส่งผลทำให้ธุรกิจจำหน่ายโทรศัพท์เคลื่อนที่มีการแข่งขันรุนแรงขึ้นโดยเฉพาะการแข่งขันด้านราคาสินค้า

การที่บริษัทเป็นร้านตัวแทนจำหน่ายพันธมิตรของ AIS ซึ่งเป็นผู้ให้บริการโทรศัพท์เคลื่อนที่รายใหญ่
ประกอบกับการที่บริษัทมีสินค้าที่ให้บริการแก่ลูกค้าที่หลากหลาย
การมีช่องทางการจำหน่ายที่ครอบคลุมและทั่วถึงทั้งในส่วนของการขายปลีกโดยมีสาขาซึ่งส่วนใหญ่ตั้งอยู่ใน
Prime Area ทั่วกรุงเทพมหานคร และมีตัวแทนจำหน่ายกว่า 300 แห่งทั่วประเทศ นอกจากนี้
บริษัทยังมีศูนย์บริการที่มีคุณภาพและครบวงจร สามารถ support
สินค้าต่างๆของบริษัทได้อย่างมีประสิทธิภาพ ส่งผลทำให้บริษัทมีรายได้จากการบริการที่สม่ำเสมอ
และจากการเป็นพันธมิตรกับกลุ่มชินคอร์ปอเรชั่นอาจส่งผลทำให้รายได้ดังกล่าวเพิ่มมากขึ้นในอนาคต
รวมทั้งการที่ผู้บริหารมีความเข้าใจกลไกตลาดและความต้องการของลูกค้าเป็นอย่างดี
และสามารถแก้ไขปัญหาต่างๆได้อย่างรวดเร็ว
ทำให้บริษัทเชื่อมั่นว่าบริษัทมีความพร้อมและสามารถที่จะแข่งขันกับผู้ประกอบการอื่นๆ
ในอุตสาหกรรมได้เป็นอย่างเต็มที่

1.7 ความเสี่ยงเกี่ยวกับสัญญาเช่าพื้นที่

เนื่องจากบริษัทมีการจำหน่ายสินค้าให้แก่ลูกค้ารายย่อยทั่วไป (Retail)
โดยผ่านสาขาของบริษัททั้งสิ้นจำนวน 31 สาขา
ซึ่งตั้งอยู่ในศูนย์การค้าชั้นนำและซูเปอร์เซ็นเตอร์ทั่วกรุงเทพมหานคร
ดังนั้นบริษัทจะต้องทำการเช่าพื้นที่จากผู้ให้เช่าพื้นที่ทั้งในรูปแบบของสัญญาเช่าระยะสั้นและระยะยาว
บริษัทอาจมีความเสี่ยงจากการที่ไม่สามารถต่อสัญญาเช่าพื้นที่
หรืออาจมีความเสี่ยงจากการที่ผู้ให้เช่าขอเปลี่ยนแปลงเงื่อนไขในการต่อสัญญาที่ทำให้บริษัทต้องเสียค่าใช้จ่ายสูงกว่าเดิม

ณ วันที่ 31 ธันวาคม 2548 บริษัทมีสาขาที่เป็นสัญญาเช่าพื้นที่ระยะยาวจำนวน 4 สาขา
(รายละเอียดสิทธิการเช่าในข้อ 5 ทรัพย์สินที่ใช้ในการประกอบธุรกิจ) ซึ่งมีอายุการเช่าระหว่าง
12 ปี ถึง 25 ปี ทำให้ความเสี่ยงในเรื่องของการต่อสัญญาสำหรับสาขาดังกล่าวลดน้อยลง
สำหรับสาขาที่เหลือจำนวน 27 สาขา เป็นสัญญาเช่าพื้นที่ระยะสั้น ซึ่งมีอายุสัญญาไม่เกิน 3 ปี
จึงอาจมีความเสี่ยงจากการที่ไม่สามารถต่อสัญญาเช่าพื้นที่ได้
แต่จากการที่บริษัทเป็นคู่ค้าที่ดีของผู้ให้เช่าพื้นที่มาโดยตลอด
ประกอบกับบริษัทมีการทำธุรกิจกับผู้ให้เช่าพื้นที่มาเป็นระยะเวลานานกว่า 10 ปี
จึงทำให้มีความเสี่ยงเกี่ยวกับต่อสัญญาเช่าพื้นที่ดังกล่าวค่อนข้างน้อย

  1.8 ความเสี่ยงจากการที่บริษัทมีผู้ถือหุ้นรายใหญ่เกินกว่าร้อยละ 50

ณ วันที่ 6 มกราคม 2549 กลุ่มผู้ถือหุ้นใหญ่ของบริษัทคือ กลุ่มรังคสิริ ซึ่งเป็นผู้ก่อตั้งบริษัท
และถือหุ้นในบริษัทรวมกันคิดเป็นร้อยละ 62.50 ของจำนวนหุ้นที่จำหน่ายได้แล้วทั้งหมดของบริษัท
ซึ่งสามารถควบคุมมติที่ประชุมผู้ถือหุ้นได้เกือบทั้งหมดสำหรับมติในเรื่องที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมาย หรือข้อบังคับของบริษัท กำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

  1.9 ความเสี่ยงจากการพึ่งพิงผู้บริหารหลัก ซึ่งเป็นผู้ถือหุ้นรายใหญ่ของบริษัท

บริษัทก่อตั้งโดย นายพุทธชาติ และนางปิยะนุช รังคสิริ
ซึ่งเป็นผู้มีประสบการณ์ในธุรกิจจำหน่ายโทรศัพท์เคลื่อนที่และอุปกรณ์เสริม
และมีความสัมพันธ์อันดีกับผู้ผลิตโทรศัพท์เคลื่อนที่ และผู้จัดจำหน่ายโทรศัพท์เคลื่อนที่
มาเป็นเวลานานกว่า 15 ปี ส่งผลทำให้ทั้ง 2 ท่านเป็นผู้มีบทบาทสำคัญในการบริหารบริษัท
บริษัทจึงมีความเสี่ยงจากการพึ่งพิงผู้บริหารทั้ง 2 ท่าน อย่างไรก็ตาม
เนื่องจากกลุ่มรังคสิริยังคงสัดส่วนการถือหุ้นร้อยละ 62.50
ของทุนจดทะเบียนและชำระแล้วของบริษัท ซึ่งนับว่าเป็นสัดส่วนที่สูงและเป็นแรงจูงใจให้ผู้บริหารทั้ง
2 ท่าน ในการบริหารงานให้บริษัทเจริญต่อไป นอกจากนี้
บริษัทมีนโยบายผลักดันให้มีการบริหารงานเป็นทีมงานเพิ่มมากขึ้น
มีการว่าจ้างบุคลากรมืออาชีพจากภายนอกเข้ามาช่วยบริหาร
โดยคำนึงถึงการพัฒนาประสิทธิภาพและศักยภาพของบริษัทเป็นสำคัญ และจากการที่นายพุทธชาติ
และนางปิยะนุช รังคสิริ เป็นบุคคลที่มีความสัมพันธ์เกี่ยวข้องกัน
เพื่อเป็นการป้องกันการมีอำนาจเบ็ดเสร็จ
บริษัทจึงได้กำหนดขอบเขตอำนาจหน้าที่ไว้อย่างชัดเจนในอำนาจการดำเนินงานของบริษัท
(Authority Table) โดยนายพุทธชาติ รังคสิริ
ซึ่งดำรงตำแหน่งกรรมการผู้จัดการมีอำนาจอนุมัติการจัดซื้อและการใช้จ่ายเงินสำหรับการปฏิบัติงานทั่วไปภายในวงเงินไม่เกิน
30 ล้านบาท และนางปิยะนุช รังคสิริ
ซึ่งดำรงตำแหน่งรองกรรมการผู้จัดการมีอำนาจอนุมัติการจัดซื้อและการใช้จ่ายเงินสำหรับการปฏิบัติงานทั่วไปภายในวงเงินไม่เกิน
20 ล้านบาท ซึ่งการอนุมัติแต่ละครั้งที่ผ่านมาเฉลี่ยอยู่ระหว่างจำนวน 5 -10
ล้านบาทอยู่ในวงเงินที่กำหนดตามอำนาจการดำเนินงานของบริษัท